טבע דומם עם גולגולת ונוצה לכתיבה

**טבע דומם עם גולגולת ונוצה לכתיבה** (באנגלית: **Still Life with a Skull and a Writing Quill**) הוא ציור שמן על עץ מאת הצייר ההולנדי פיטר קלאס, שנוצר בשנת 1628. היצירה היא אחת מן היצירות המתוארכות המוקדמות ביותר של האמן, שפעל בעיר הארלם ונודע ביכולתו להעניק נוכחות יוצאת דופן לחפצים יומיומיים. כיום מוצגת היצירה במוזיאון המטרופוליטן לאמנות בניו יורק.

## תיאור היצירה
הציור מציג קבוצה של חפצים המונחים על מדף אבן: גולגולת אדם, כוס יין הולנדית מסוג רומר  שהתהפכה על צדה, נוצה לכתיבה עם כלי הדיו שלה, מנורת שמן שכבתה וספרים. קלאס מתאר את החפצים בהתבוננות מדוקדקת ובפלטת צבעים מצומצמת של אפורים וחומים, תוך הדגשת מרקמי המשטחים והשתקפויות האור בזכוכית. ההשתקפויות החולפות בכוס הזכוכית והעשן הדק העולה מן המנורה יוצרים תחושת רגע חולף ומדגישים את האופי הזמני של הסצנה.

## משמעות וסמליות
הציור הוא דוגמה מובהקת לציור ואניטאס. הגולגולת, כוס היין ההפוכה, המנורה שכבתה וכלי הכתיבה יוצרים יחד מערכת סמלים המתייחסת לחולפיות החיים ולחוסר התוחלת של מאמצים אנושיים בעולם הזה. חפצים אלה, ובעיקר הסמלים הקשורים לפעילות הכתיבה, מרמזים כי מאמצים ארציים הם בסופו של דבר לשווא.

באותו הקשר מצוין כי עשן הפתיל העולה מן המנורה וההשתקפויות החולפות בכוס הזכוכית הם מוטיבים המופיעים לעיתים קרובות בציור ההולנדי כסימנים לקיום רגעי וחולף. כך מודגש רעיון מרכזי בציורי ואניטאס, שלפיו הישגים אנושיים כגון כתיבה, לימוד או עיסוק באמנויות אינם בני קיימא.

הגולגולת ביצירה אינה רק סמל למוות, אלא גם מאפיין מוכר של דמות המלומד או הפילוסוף. עבור בעליו המקורי של ציור מסוג זה ייתכן שהדימוי ביטא לא רק את הבלות הידע האנושי, אלא גם מודעות לכך שההכרה בחולפיות החיים היא עצמה סוג של ידע, בדומה לדיוקנאות בני התקופה שבהם מוצג אדם האוחז בגולגולת כסמל לאמונה בחיים רוחניים לאחר המוות.

## מקומו של הציור ביצירתו של קלאס
היצירה נחשבת לאחת העבודות המוקדמות הבשלות של קלאס. במשך כמה שנים פיתח האמן סגנון המאופיין בפשטות ובריכוז קומפוזיציוני. ביצירות מוקדמות יותר הופיע מספר רב יותר של חפצים, אך בציור זה מספרם מצומצם והם מסודרים כך שהדגש נופל על הגולגולת ועל חפצי הכתיבה. המחקר המודרני קבע כי הסגנון והנושא אופייניים לשלהי שנות העשרים של המאה ה-17, ובדיקה טכנית של התאריך הרשום על הציור אישרה כי ניתן לקרוא אותו רק כ־1628.

## השוואות ליצירות אחרות של פיטר קלאס
[250px|ממוזער|שמאל|[ואניטאס – טבע דומם עם דיוקן עצמי, ציור מאת קלאס. המוזיאון הגרמני]]
ציור זה משתייך להתפתחות הסגנונית של פיטר קלאס בשנות העשרים של המאה ה־17, וניתן להשוותו לכמה מציורי הואניטאס האחרים שיצר באותה תקופה. ביצירה "טבע דומם ואניטס עם פמוט פליז, כלי כתיבה, מכתב, שעון כיס וכלנית" משנת 1625, השמורה במוזיאון פרנס האלס בהארלם, עדיין ניכרת קומפוזיציה הכוללת מספר רב יחסית של חפצים, אם כי כבר מופיעה בה נטייה לצמצום המוטיבים סביב כמה סמלים מרכזיים כגון הפמוט והגולגולת. ציור נוסף, "ואניטאס – טבע דומם עם דיוקן עצמי" משנת 1628 בקירוב (במוזיאון הלאומי הגרמני, נירנברג), מורכב יותר מבחינת מספר החפצים ומציג שוב מוטיבים דומים לאלה שבציור שבמוזיאון המטרופוליטן לאמנות, כגון מנורה, נוצה, מחזיק נוצה, כלי דיו, כוס רומר, ספרים וצרורות נייר. לעומת זאת, היצירה "טבע דומם עם ספרים ונר בוער" משנת 1627, השמורה במאוריצהאוס בהאג, מקדימה את ציור המטרופוליטן בכך שהיא מתמקדת במספר מצומצם של חפצים ובמערכת של השתקפויות וצללים, אם כי שם נוצר רושם של עולם קטן של אור והשתקפויות ולא מפגש ישיר ומודגש עם נושא המוות.

## הערות שוליים

קטגוריה:טבע דומם
קטגוריה:מוזיאון המטרופוליטן לאמנות
קטגוריה:ציורי שמן
קטגוריה:ציורים מהמאה ה-17